 ای پي ایل کرکټ ټیمونو مالکان څوک دي؟
د هند مشهورو تجارانو،سیاستمدرانو او فلمي ستوریو د کرکټ په تجارتي سیالیو کې د میلونو ډالرو پانگه لگولې ده.
د هند کرکټ تجارتي سیالۍ د نړۍ په تجارتي سیالیو کې د ټولو نه زیاتې مهمې او قیمتي بلل کیږي. د نړۍ مشهور لوبغاړي پکې د ډیرو پیسو په بدل لوبیږي مثلا ویرات کوهلي د ٢٥ لکو ډالرو په بدل کې لوبیږي،چې دا د سږني کال ټولو نه زیات قیمت لرونکی لوبغاړی دی. د افغانستان راشد خان قریب شپږ لکه ډالره باندې اخیستل شوی. قریب یوې میاشتې پورې د هند په مختلفو ښارونو کې د کرکټ دغه میله دوام لري.د ای پي ایل کرکټ اتو ټیمونو ټول مصارف هوټل، الوتکې، خواړه،لباسونه او نور ،لوبغاړو ته رسیدونکې پیسې او نور امکانات د یو څو خاصو کسانو له جیبونو راځي،چې په اصطلاح د فرنچایز مالکان بلل کیږي. سږکال د هند په تجارتي سیالیو کې په لومړي ځل دوه افغان لوبغاړي محمد نبي او راشد خان هم د لکونو هندي روپیو په بدل برخه اخلي او د ټول افغانستان پام ېې ای پي ایل ته راگرځولی او افغانان به حتما دې نه هم خبریدل غواړي چې هغه شتمن کسان څوک دي چې د دې ټیمونو د میلونو ډالرو مصارف ېې په غاړه اخیستي او گټه ېې پکې څه ده؟ اول به درته د محمد نبي او راشد خان د ټیم حیدر اباد سنرایزرز ټیم مالک کهلانیتي میران معرف کړو. هغه په اصل کې هند کې د سن تلویزون شبکې خاوند دی چې د هند په مشهورو تلویزوني شبکو کې یادیږي. سنرایزرز حیدراباد ټیم تیر کال د ای پي ایل جام گټلی و. کپتان ېې د اسټرالیا لوبغاړی ډیوډ ورانر دی او کوچ ېې هم د اسټرالیا پخوانی لوبغاړی ټام موډي دی. سږ کال دوي دوه افغان لوبغاړي د ځانه سره ملگري کړي او تر اوسه ورنه خوشاله ښکاري. د ای پي ایل بل مشهور ټیم ممبي انډینز دی، دا ټیم د هند مشهور صنعتي شرکت ریلاینس انډسټریز د خاوند مکیش امباني د میرمن نیتا امباني دی. دا چې ممبي انډینز د هند تجارتي مرکز ممبي استازتیوب کوي نو د مینه والو شمیر ېې هم د نورو ټیمونو نه زیات دی.امباني کورنۍ د هند په ډیرو نور سترو تجارتونو کې سهم لري او نوم ېې یو برانډ یا شناخت بلل کیږي. د ممبي انډینز کپتان روهیت شرما دی.مشهور لوبغاړي سچن ټنډولکر او د مشهور فلمي ستوري امیتاب بچن د کورنۍ ملاتړ هم ورسره دی. د رایزینگ پونې سپر جاینټ ټیم چې د هند د مشهور لوبغاړي مهنیدر سنگ دهوني په وجه شهرت لري،اصل کې د اپي ایل دپخواني ټیم چنايي سپر کنگز ځای نیولی او خاوند ېې سنجیو گونکا دی. چې د نوي رایزنگ په نوم د ستر تجارتي شرکت مالک دی . سږ کال د پونې د ټیم کپتان د اسټرالیا لوبغاړی سمیت دی. د گجرات لاینز ټیم د کیشو بنسال په نوم د انټیکس ټیکنالوجيز کمپنۍ د مالک ټیم دی. بنسال د ای پي ایل د ټیمونو په مالکانو کې د ټولو نه کم عمر خاوند مالک دی.هغه هند کې د ځوانانو په چارو کې ډیره پانگونه هم کړیده. د ټیم کپتان ېې سریش راینا دی. د ډهلي ډیرډیول ټیم چې د هند د پایتخت نوي ډهلي استازیتوب کوي، د جي ایم ار گروپ په نوم شرکت سره تړلی دی. .د جي ایم ار شرکت بنگلور کې مرکز لري او د شرکت مالک ښاغلی راو او زوی ېې کرن گرندي د ټیم مالي او معنوي ملاتړ کوي.د دهلي د ټیم کپتان ظهیر خان دی . د هند په ای پي ایل کرکټ تجارت کې د هندي سینما ستورو هم برخه اخیستې چې دی کې یوه مشهوره سیمنايي څهره پریټي زینټا هم ده چې د کینگز الیون پنجاب ټیم یوه شریکه مالکه ده. هغې سره د ویدیا گروپ ،دابور گروپ او اپیجې سرندرا شرکتونو مالکان هم ملگري دی. د کنگز الیون پنجاب ټیم عامو خلکو کې د پریټي زینټا د ټیم په نوم مشهور دی او خپله هم د ټیم د زیاترو سیالیو په وخت د لوبغاړو ملاتړ دپاره میدان کې حاضره وي. د پنجاب گنگز الیون کپتاني سږکال د اسټرالیا لوبغاړی میکسویل کوي. د رایل چیلینجر بنگلور ټیم یو وخت کې د ویجې مالیا په نوم تجار ملکیت وه خو هغه د مالیاتي جنجالونو له کبله ویل کیږي چې د هند نه بهر وتلی دی. خو د ده ټیم اوس د هغه شرکت یونایټډ سپریټس په لاس کې دی او کارونه ېې په مخ وړي. د ټیم کپتان د هند د ملي ټیم کپتان ویرات کوهلي دی چې د ټولو لوبغاړو نه په زیات ټیم اخیستل شوی او خپلو مینه والو کې ډیر شهرت لري. د ای پي ایل د ټیمونو په جمله کې یو مشهور ټیم د کلکتې دی. د کلکته نایټ رایډرز شهرت وجه د ټیم د ښې لوبې سره سره د ټیم دوه مشهوره مالکان هم دي چې دواړه د هندي سینما مشهورې څهرې هم دي. د هندي فلمونومشهوره جوړه شاه رخ خان اوجوهي چاوله او د جوهي میړه جې مهتا د کلکته نایټ رایډرز ترشا ولاړ دي. کلکته چې هند کې د کرکټ قبله بلل کیږي،د دوي د ټیم مرکز دی. مشهور لوبغاړی گوتم گهمبیر ېې کپتان دی او د ای پي ایل قهرماني ېې هم دوه ځله گټلې ده. دوي سره د ټیمونو انتخاب کې د کرکټ پوهان او لوبغاړي کومک کوي او د هغوي په مشهوره په لکونو بلکې په میلونو هندو روپیو لوبغاړي اخلي. لکه د حیدر اباد ټیم چې اول وار کې د افغانستان په راشد خان څلور سوه لکه هندي کالدارې ولگولې او مقابل کې راشد خان ورته سیالۍ هم وگټلې. د هر ټیم مالک که یو خوا په میلونو ډالر مصرفوي نو ورته بدل کې همدومره پیسې د میدان د ټکټونو،د تجارتي اعلانونو،د تلویزوني نشراتو د حقوقو او نورو وسیلو نه هم راځي. هر ټیم خپل کور میدان لري او هرې لوبې لیدو ته زرهاو خلکو راځي چې د لکونو روپو ټکټ خرڅیږي، چې د کوربه ټیم جیب ته ځي. د هر ټیم د لوبغاړو په لباس د تجارتي شرکتونو نښې لگیدلي وي چې د هغې پیسې هم د ټیم مالک ته ورځي. د کوم ټیم د لوبې کتونکي چې زیات وي د هغې د تلویزوني لوبې لیدونکو گټه هم د ټیم ادارې ته رسي. دې نه علاوه د هر ټیم مالک ځانته یو شهرت هم گټي، د تجارتي او سیاسي رقابت او د خپلې منطقې د شهرت او سیاحت زیاتولو دپاره هم کار کوي. نو د ای پي ایل کرکټ سیالۍ په یو وخت د لوبغاړو ،لیدونکو او د ټیمونو د تمولیدونکو دپاره د گټې ،ساعتیرۍ او تجارت ستره وسیله گرځیدلي.